Keskiaikaa on tavattu pitää pimeänä ajanjaksona, joka seurasi antiikkia ja edelsi uutta aikaa, jolloin ihmiskunnan henkinen kasvu sai taas uutta vauhtia.

Tämä käsitys on murtunut viime vuosikymmeninä, kun historioitsijat ovat osoittaneet, että myös keskiajalla Euroopassa otettiin käyttöön uusia keksintöjä, kehitettiin filosofiaa ja perustettiin ensimmäisiä yliopistoja.

Ihminenkään ei liene muuttunut tavattomasti noista päivistä, ei ainakaan yliopisto-opiskelijoiden vanhemmilleen lähettämistä kirjeistä päätellen. Kirjeitä on tutkinut historioitsija Charles H. Haskins, jonka koko artikkeli löytyy täältä. (siirryt toiseen palveluun)

Erään italialaisen opiskelijan isän sanoin: "Opiskelijan ensimmäinen virsi on rahan pyytäminen, eikä koskaan tule kirjettä, jossa ei pyydetä rahaa."

Näin kirjoitti eräs opiskelija 1220-luvun Oxfordista:

"Kunnianarvoisa isä, tervehdin kertoakseni, että opiskelen Oxfordissa mitä ahkerimmin, mutta rahakysymys haittaa etenemistäni. On kulunut kaksi kuukautta siitä, kun kulutin viimeiset lähettämänne rahat. Kaupunki on kallis ja asettaa paljon vaatimuksia: Majapaikka on vuokrattava, tarvekaluja ostettava ja hankittava monia muita asioita, joita en pysty erittelemään. Siksi pyydän kunnioittavasti, että pyhää sääliä osoittamalla avustatte minua, jotta saan päätökseen sen, minkä olen hyvin aloittanut. Tietänette toki, että ilman Ceresiä ja Bacchusta Apollokin kylmenee."

Ceres oli roomalaisten ruoan jumala, Bacchus taas oli viinin ja Apollo musiikin jumala.

Opiskelijan ensimmäinen virsi on rahan pyytäminen, eikä koskaan tule kirjettä, jossa ei pyydetä rahaa. Opiskelijan isä

Eräät opiskelijat perustelivat rahan pyytämistä hyvällä menestyksellä opinnoissaan. Tämän kirjeen "rakkaille ja arvostetuille vanhemmilleen" lähetti Ranskassa opiskellut veljespari.

"Teemme Teille tiettäväksi, että, Jumalan armosta, elämme terveinä Orleansin kaupungissa. Omistamme aikamme opiskeluille pitäen mielessä [roomalaisen valtiomiehen] Caton sanat: Tieto on aina arvokasta. Asumme hyvin, lähellä kouluja ja toria, niin ettei meidän tarvitse kastella jalkojamme, kun menemme joka päivä kouluun. Meillä on hyviä asuinkumppaneita, jotka ovat edistyneet hyvin opinnoissaan ja ovat tavoiltaan erinomaisia – etu, jota osaamme arvostaa. Psalmien kirjoittajan sanoin: Vilpitöntä kohtaan sinä olet vilpitön.

Jotta valmistuminen ei keskeydy tarvikkeiden puutteeseen, pyydämme isää lähettämään kantajan mukana riittävästi rahaa ostaaksemme pergamenttia, mustetta, kirjoituspöydän sekä muuta tarvittavaa, jotta emme tuottaisi pettymystä (Jumala kieltäköön!), vaan saisimme opinnot päätökseen ja palaisimme kunnialla kotiin. Kantaja voi toimittaa myös kengät ja sukat, jotka lähetätte meille, sekä mahdollisia uutisia."

Eräissä avunpyynnöissä kaikuu suorastaan epätoivo. Näin kirjoittaa ranskalainen Eustache Deschamps, joka opiskeli 1300-luvulla Orleansissa:

"Viini on kallista, kuten myös yömajat ja muut tarvikkeet. Minulla on velkaa jokaisella kadulla, enkä pysty vapauttamaan itseäni niiden pauloista. Rakas isä, suvaitkaa auttaa minua! Pelkään joutuvani erotetuksi ehtoollisyhteydestä: Olen jo saanut haasteen, eikä ruokakaapissani ole edes kuivaa luuta. Jos en saa rahaa ennen pääsiäistä, sulkeutuvat kirkon ovet minulta: siksi suostukaa anomukseeni. Pyydän teiltä tervehdystä ja rahaa.

Rakastettu isäni, helpottaakseni lainojani tavernaan, leipurille, professoreille sekä suntiolle sekä maksaakseni tilaukseni pyykkärille ja parturille, pyydän teiltä tervehdystä ja rahaa."

Lisää opiskelijoiden kirjeistä Medievalists-net (siirryt toiseen palveluun)-sivustolla sekä Independent (siirryt toiseen palveluun)-lehden nettisivuilla.